**Ymarfer 4 i’r Saesneg**

Mae Ysgrifennydd Addysg Llywodraeth Cymru wedi lansio rhwydwaith newydd er mwyn gwella sut mae athrawon yn dysgu’r Cyfnod Sylfaen.

Nod ‘Rhwydwaith Rhagoriaeth y Cyfnod Sylfaen’ yw dod ag arweinwyr amlwg o bob rhan o fyd addysg at ei gilydd er mwyn rhoi mwy o gymorth i’r athrawon hynny sy’n gweithio gyda phlant rhwng tair a saith oed.

Mae’r rhwydwaith yn derbyn cymorth ariannol gwerth £1m gan Lywodraeth Cymru, ac fe fydd yn cael ei gefnogi gan gynrychiolwyr o wasanaethau addysg awdurdodau lleol, ysgolion a lleoliadau gofal plant sy’n darparu’r Cyfnod Sylfaen, yn ogystal â sefydliadau Addysg Uwch, consortia rhanbarthol a sefydliadau’r trydydd sector.

Y gobaith yw y bydd y rhain yn rhannu arbenigedd, profiadau, gwybodaeth ac arferion â’i gilydd, a bydd adnoddau ar-lein yn llawn gwybodaeth ddefnyddiol hefyd ar gael i athrawon.

Bydd y rhwydwaith diweddaraf hwn yn gallu adeiladu ar lwyddiant modelau sydd eisoes ar gael mewn pynciau eraill fel Mathemateg, Gwyddoniaeth a Thechnoleg.

Wrth lansio’r rhwydwaith, dywedodd Kirsty Williams, “Mae ymarferwyr yn y Cyfnod Sylfaen yn gwneud gwaith rhyfeddol. Er bod eu swydd yn un hynod o anodd, mae hefyd yn un fuddiol iawn, ac mae’r ymarferwyr hyn yn haeddu pob cefnogaeth.

“Bydd y rhwydwaith hwn a’i adnoddau ar-lein yn cynnig lefel newydd o ddatblygiad proffesiynol yn y Cyfnod Sylfaen ar gyfer ysgolion.

“Mae’r datblygiad hwn yn mynd i wraidd yr hyn a welwn ni fel ein cenhadaeth genedlaethol, ac mae’r cwricwlwm newydd yn ymwneud â chodi safonau, lleihau’r bwlch cyrhaeddiad a darparu system addysg y gall pawb ohonom ymfalchïo ynddi.”

[addasiad o erthygl yn *golwg360*]